A4-0018/99

Ψήφισμα για την περιφερειακή δόμηση της Κοινής Αλιευτικής Πολιτικής

Το Ευρωπαϊκό Κοινοβούλιο,

- έχοντας υπόψη το ψήφισμά του της 6ης Νοεμβρίου 1997 σχετικά με την κοινή αλιευτική πολιτική μετά το 2002 ((ΕΕ C 358 της 24.11.1997, σελ. 43.)),

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Αλιείας (A4-0018/99),

Α. δεδομένου ότι ο κανονισμός (ΕΟΚ) του Συμβουλίου αριθ. 3760/92 της 20ής Δεκεμβρίου 1992 περί θεσπίσεως κοινοτικού συστήματος για την αλιεία και την υδατοκαλλιέργεια ((ΕΕ L 389 της 31.12.1992, σελ. 1.)), και ιδίως το άρθρο 14, παράγραφος 2 αυτού, επιτρέπουν την περιορισμένη αναθεώρηση της Κοινής Αλιευτικής Πολιτικής (ΚΑΠ),

Β. δεδομένου ότι η περιφερειακή δόμηση της αλιευτικής πολιτικής, εννοουμένη ως αποκέντρωσή της, δεν πρέπει επ'ουδενί λόγω να συγχέεται με την επανεθνικοποίηση της αλιευτικής πολιτικής,

Γ. δεδομένου ότι ανεξάρτητα από το εκάστοτε χρησιμοποιούμενο σύστημα διαχείρισης των αλιευτικών πόρων, τα κράτη μέλη και τα θεσμικά όργανα της Ευρωπαϊκής Ένωσης, στο σύνολό τους, είναι εκείνα που έχουν, τελικά, τη νόμιμη ευθύνη για την προστασία του θαλασσίου περιβάλλοντος, των οικοσυστημάτων και της βιοποικιλότητας στα ύδατα της Ευρώπης,

Δ. δεδομένου ότι η Κοινή Αλιευτική Πολιτική περιέχει ήδη, υπό την παρούσα μορφή της, σημαντικά στοιχεία περιφερειακής διαφοροποίησης που θα μπορούσαν να χρησιμοποιηθούν αποτελεσματικότερα όσον αφορά τη διατήρηση των αλιευτικών αποθεμάτων, τη στήριξη των τοπικών κοινοτήτων που εξαρτώνται από την αλιεία, και την άμεση συμμετοχή των διαφόρων ενδιαφερομένων μερών στις περιφερειακές αλιείες,

Ε. δεδομένου ότι η Κοινή Αλιευτική Πολιτική έχει επιδείξει, ευθύς εξ αρχής, ιδιαίτερη μέριμνα για την προστασία των συμφερόντων των παρακτίων περιοχών, όπως προκύπτει από το ειδικό καθεστώς της ζώνης των 6/12 μιλίων και από την καθιέρωση της αρχής της σχετικής σταθερότητας,

ΣΤ. εκτιμώντας ότι τόσο η πίεση στα αποθέματα όσο και η ανάγκη για σημαντικές μεταρρυθμίσεις δείχνουν ότι οι αλιευτικές δραστηριότητες θα πρέπει να τελούν υπό αποκλειστική τοπική παράκτια διαχείριση και έλεγχο,

Ζ. δεδομένου ότι υπάρχει επιτακτική ανάγκη να καταστεί δυνατόν να ευδοκιμήσει και στο μέλλον, χάρη στην αλιεία και τις σχετικές με αυτήν δραστηριότητες, ο τρόπος ζωής των κοινοτήτων που εξαρτώνται από την αλιεία, καθώς και να προασπισθούν οι ιδιαίτερες ανάγκες των περιοχών αυτών,

Η. δεδομένου, όμως, ότι ο νομοθέτης οφείλει να εξασφαλίσει ότι οι κανόνες που θα θεσπισθούν στο μέλλον θα εξακολουθήσουν να δίνουν ιδιαίτερη σημασία στις κοινότητες που εξαρτώνται από την αλιεία,

Θ. δεδομένου ότι η διαφύλαξη και προστασία των αποθεμάτων ιχθύων παραμένει στο επίκεντρο της αλιευτικής πολιτικής,

Ι. δεδομένου ότι η σχετική σταθερότητα αποτελεί θεμελιώδη αρχή της Κοινής Αλιευτικής Πολιτικής,

ΙΑ. δεδομένου ότι στόχος της αρχής της σχετικής σταθερότητας είναι να εξασφαλίσει ένα δίκαιο μηχανισμό για την κατανομή των αλιευτικών πόρων, βασισμένο στη νομική αναγνώριση των ιστορικών αλιευτικών δικαιωμάτων,

ΙΒ. δεδομένου ότι η Κοινή Αλιευτική Πολιτική, υπό τη σημερινή της μορφή, δεν κατάφερε να εκπληρώσει τους στόχους της, ιδίως όσον αφορά την προστασία των αλιευτικών πόρων και την προσαρμογή του μεγέθους του κοινοτικού στόλου στο επίπεδο των πόρων αυτών, και ότι δεν κατορθώθηκε μέχρι σήμερα να εξασφαλισθεί η συμμόρφωση όλων των κρατών μελών με τις υποχρεώσεις τους σε ό,τι αφορά τη μείωση του στόλου, πράγμα που έχει πολύ αρνητικές συνέπειες στους υπόλοιπους τοπικούς πληθυσμούς που εξαρτώνται ιδιαίτερα από την αλιεία και τις σχετικές δραστηριότητες,

ΙΓ. δεδομένου ότι η αναγνώριση των κοινωνικο-οικονομικών παραγόντων και περιοχών που εξαρτώνται τα μέγιστα από την αλιεία είναι σημαντικότατη κατά την αναθεώρηση της ΚΑΠ,

ΙΔ. δεδομένου ότι είναι σημαντική η άμεση συμμετοχή των αλιέων και του αλιευτικού τομέα γενικά, καθώς και των λοιπών φορέων που έχουν σημαντικά συμφέροντα στην αλιεία, στις αποφάσεις που αφορούν την ΚΑΠ,

ΙΕ. δεδομένου ότι υπάρχει πιεστική ανάγκη για τη γεφύρωση των χασμάτων μεταξύ της επιστήμης της διαχείρισης της αλιείας, των θεμελιωδών αρχών της ΚΑΠ και των συμφερόντων του αλιευτικού τομέα, ως του σημαντικότερου ενδιαφερομένου στον αλιευτικό τομέα,

ΙΣΤ. δεδομένου ότι για να υπακούουν οι αλιείς - ήτοι εκείνοι που πιάνουν τα ψάρια - στους κανόνες, θα πρέπει να πιστεύουν ότι οι κανόνες πράγματι θα διαφυλάξουν τα αποθέματα ιχθύων[semigr ] αυτό θα είναι πιθανότερο εάν συμμετέχουν στη διαδικασία λήψης αποφάσεων, όπου η εμπειρία και οι προτάσεις τους μπορούν να οδηγήσουν σε ένα ρεαλιστικότερο και πιο εφαρμόσιμο σύστημα,

ΙΖ. δεδομένου ότι, ενώπιον των προοπτικών για περιφερειακή δόμηση, επιβάλλεται κατ' αρχάς να προχωρήσουμε σε μεγαλύτερη αποκέντρωση της ΚΑΠ, ως πρώτο βήμα για μια μεγαλύτερη συμμετοχή της αλιευτικής βιομηχανίας και ολόκληρου του αλιευτικού τομέα στην εκπόνηση του κανονιστικού πλαισίου[semigr ]

ΙΗ. δεδομένου ότι οι περιφερειακές μονάδες διαχείρισης μπορούν να θεωρηθούν ως μία ειδική μορφή αποκεντρωμένης διαχείρισης μέσω ανάθεσης αρμοδιοτήτων,

ΙΘ. δεδομένου ότι, σε ένα σύστημα αποκεντρωμένο, έχει πρωταρχική σημασία να εξασφαλίζεται η ισόρροπη εκπροσώπηση όλων των ενδιαφερομένων μερών,

1. τονίζει ότι μια νέα πολιτική αποκέντρωσης της αλιείας πρέπει να έχει ως πρωταρχικούς στόχους τη διαφύλαξη των πόρων για τις μελλοντικές γενεές και την εξασφάλιση για τις τοπικές κοινότητες που εξαρτώνται από την αλιεία της δυνατότητας να συνεχίσουν να αλιεύουν και να ευημερούν από τις αλιευτικές δραστηριότητες[semigr ]

2. τονίζει ότι η σχετική σταθερότητα αποτελεί θεμελιώδη αρχή η οποία επιτρέπει την επίτευξη των στόχων της ΚΑΠ, λαμβάνοντας συγχρόνως υπόψη τα παραδοσιακά ιστορικά συμφέροντα και εξασφαλίζοντας την επιβίωση των τοπικών κοινωνιών που εξαρτώνται από την αλιεία[semigr ]

3. πιστεύει ότι είναι απαραίτητη η θέσπιση ενός συστήματος που να ανταποκρίνεται στις ανάγκες και την πραγματικότητα που αντιμετωπίζει ο αλιευτικός τομέας, και το οποίο θα είναι αρκετά ευέλικτο ώστε να λαμβάνει υπόψη τις διαφορές ανάμεσα στις διάφορες περιοχές που εξαρτώνται από την αλιεία[semigr ]

4. αναγνωρίζει ότι η έλλειψη συνοχής κατά την περιφερειακή εφαρμογή της ΚΑΠ προκάλεσε την έλλειψη εμπιστοσύνης σε αυτήν και στα κοινοτικά όργανα, και ότι πρέπει να προσδιοριστεί η εφαρμογή της ΚΑΠ κατά τρόπο σαφή και συνεπή, θεσπίζοντας ένα συνεκτικό σύστημα αποκέντρωσης[semigr ]

5. υπενθυμίζει ότι η Συμβουλευτική Επιτροπή Αλιείας συνεστήθη με σκοπό να παράσχει μία πλατφόρμα από την οποία η αλιευτική βιομηχανία θα μπορεί να εκφράσει την ανησυχία της στην προ-νομοθετική περίοδο, καθώς επίσης για τη λειτουργία των κανονισμών που αφορούν την ΚΑΠ[semigr ] τονίζει ότι εξακολουθεί να υπάρχει όλο και μεγαλύτερη ανάγκη για τη συμμετοχή των αλιέων και της αλιευτικής βιομηχανίας γενικότερα στη διαδικασία λήψης αποφάσεων[semigr ]

6. προτείνει να ενισχυθεί ο ρόλος της Συμβουλευτικής Επιτροπής και να δοθεί μεγαλύτερη έμφαση στην εισροή από την αλιευτική βιομηχανία και την αποτελεσματική αξιολόγηση κατά τη διάρκεια της νομοθετικής περιόδου[semigr ]

7. πιστεύει ότι η υποστήριξη των αλιέων προς τους αλιευτικούς κανονισμούς θα βελτιωθεί εάν εξασφαλισθούν εισοδήματα και αντισταθμίσεις που να αντιστοιχούν με την αναβάθμιση του γοήτρου της δραστηριότητας αυτής και με τη συμμετοχή των οργανώσεων των αλιέων στη διαδικασία λήψης αποφάσεων, ότι οι αλιείς θα κρίνουν το καθεστώς νόμιμο, ότι υπάρχουν περισσότεροι λόγοι να πιστεύουμε ότι θα τηρήσουν τους κανόνες και ότι η συμμετοχή των αλιέων στη θέσπιση και επιβολή των κανονισμών θα καταστήσει τους τελευταίους περισσότερο αποδεκτούς[semigr ] συνειδητοποιεί ότι πρέπει να υπάρχει εμπιστοσύνη στο κύρος του συστήματος, όπερ προϋποθέτει μεγαλύτερη διαφάνεια και δικαιοσύνη κατά την εφαρμογή της ΚΑΠ[semigr ]

8. θεωρεί, συνεπώς, ότι υπάρχει ανάγκη συνεκτικής "περιφερειοποίησης¨ της ΚΑΠ, η οποία θα πρέπει να θεσπιστεί και εφαρμοστεί δεόντως[semigr ]

9. καλεί την Επιτροπή να προτείνει την επέκταση του ορίου από 12 σε 24 μίλια στις προτάσεις, οι οποίες πρέπει να εγκριθούν έως την 31η Δεκεμβρίου 2001[semigr ]

10. καλεί την Επιτροπή, σε περίπτωση που το Συμβούλιο δεν ενεργήσει πριν από την 1η Ιανουαρίου 2003, να ασκήσει την εξουσία της βάσει του άρθρου 15 του κανονισμού 3760/92 ώστε να εξασφαλισθεί η συνέχιση της ισχύος του ορίου των 12 μιλίων ενόσω εκκρεμεί συμφωνία στο Συμβούλιο[semigr ]

11. αναγνωρίζει ότι σε αυτήν την πολιτική περιφερειοποίησης πρέπει να συμμετέχει άμεσα ο αλιευτικός τομέας καθώς και οι λοιποί φορείς που διαδραματίζουν βασικό ρόλο σε συγκεκριμένες περιφερειακές αλιευτικές ζώνες[semigr ]

12. θεωρεί ότι προκειμένου να εξασφαλισθεί η κατάλληλη πολιτική αποκέντρωσης είναι θεμελιώδους σημασίας να παραμείνει στην αποκλειστική δικαιοδοσία των παράκτιων χωρών η πρόσβαση στα χωρικά ύδατα των δώδεκα μιλίων, καθώς επίσης, αυτή η αποκλειστική ζώνη να επεκταθεί στα 24 μίλια[semigr ]

13. πιστεύει ότι θα πρέπει να δοθούν στις περιφερειακές μονάδες διαχείρισης οι μεγαλύτερες δυνατές αρμοδιότητες και εξουσίες για τη λήψη αποφάσεων,οι οποίες θα είναι συναφείς προς την διαφύλαξη των αποθεμάτων όσον αφορά τις πολιτικές διαχείρισης εντός κάθε περιοχής[semigr ]

14. πιστεύει ότι η Επιτροπή πρέπει να έχει την τελική ευθύνη, και τις ανάλογες εξουσίες οι οποίες πρέπει να της ανατεθούν από το Συμβούλιο, να εξασφαλίσει ότι όλα τα συστήματα περιφερειακής διαχείρισης είναι επαρκώς αποτελεσματικά ώστε να εγγυώνται, μακροπρόθεσμα, τη διατήρηση και ανανέωση των αλιευτικών αποθεμάτων[semigr ]

15. θεωρεί ότι η συγκρότηση των περιφερειακών μονάδων διαχείρισης θα πρέπει να προσδιοριστεί γεωγραφικά και επαγγελματικά[semigr ]

16. τονίζει ότι οι περιφερειακές μονάδες διαχείρισης θα πρέπει να εξασφαλίσουν ότι οι αλιείς που ωφελούνται από περιφερειακές ποσοστώσεις θα εκφορτώνουν ένα ποσοστό των αλιευμάτων τους στις περιοχές στις οποίες έχει δοθεί η ποσόστωση, και ότι θα επιβάλλουν άλλες υποχρεώσεις των αλιέων προς συνεισφορά στην οικονομική ευμάρεια των περιοχών που εξαρτώνται από την αλιεία[semigr ]

17. τονίζει ότι η αρχή της επικουρικότητας πρέπει να εφαρμόζεται, στο πλαίσιο της ΚΑΠ, προκειμένου οι αποφάσεις να λαμβάνονται στο καταλληλότερο επίπεδο και να εξασφαλίζεται ο αποτελεσματικός έλεγχος και διαχείριση των αλιευτικών μας πόρων, αλλά χωρίς να χρησιμοποιείται ως μέσο για την εισαγωγή διακρίσεων μεταξύ πολιτών διαφόρων κρατών μελών ή και στο εσωτερικό των κρατών μελών[semigr ] η ίση μεταχείριση πρέπει να συνεχίσει και στο μέλλον να αποτελεί το βασικό γνώμονα[semigr ]

18. πιστεύει ότι αυτό το σύστημα θα ενισχύσει τη ροή της πληροφόρησης από τη βάση προς τα άνω, την αξιολόγηση και την παροχή συμβουλών από το τοπικό και το περιφερειακό επίπεδο ώστε να ενημερώνεται η ΚΑΠ στο σύνολό της[semigr ] αναγνωρίζει ότι θα προαγάγει μία στενότερη και λειτουργική σχέση μεταξύ του Συμβουλίου, της Επιτροπής, κυβερνήσεων μεμονωμένων κρατών μελών, επιστημονικής κοινότητας και αλιευτικών οργανώσεων που έχουν άμεση πρόσβαση στη διαδικασία διαμόρφωσης της περιφερειακής πολιτικής[semigr ]

19. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις, τα κοινοβούλια και τις οργανώσεις αλιέων των κρατών μελών με ειδικό αίτημα προς το Συμβούλιο και την Επιτροπή για την καθιέρωση Τριμερούς Διαλόγου το 1999, μεταξύ του Συμβουλίου, της Επιτροπής και του Κοινοβουλίου για την κατάρτιση προγραμμάτων που θα καταστήσουν δυνατή την περιφερειακή δόμηση της Κοινής αλιευτικής πολιτικής μετά την επανεξέταση του 2002.